  Виталий Пронин В. Невоструев: дорамы тросгес кысконо инвестициосты, юрттоно пичи но шоро-куспо ужбергатонэн вырисьёслы.16-тӥ тулыспалэ Кун Кенешысь депутатъёс люкаськылӥзы 22-тӥ сессиязы. Эскеремын 20-лэсь ятыр ужпумъёс. Уртче тыршонлэн пайдаезПарламентлэн кылем арын ужамезлы йылпумъянъёс лэсьтӥз Кун Кенешлэн Тӧроез В. Невоструев. депутатъёслэн ужамзылы со ӟеч дунъет сётӥз. Дыраз кулэ законъёс кутэмзылы, пӧртэм ужпумъёсты тыро-пыдо эскеремзылы луыса элькунмылэн экономикаез, шуг-секытъёс шоры учкытэк, юн возиське. Калыклы дыраз тырисько вань чаклам компенсациос. Туэысен коньдонэн юрттэт басьто ож вакытэ вордскемъёс - талы 2016-тӥ арлы бюджетын 41 миллион манет учкемын. Нылпи сад понна тыриськонлэсь мозмытэмын 1-тӥ но 2-тӥ группаен инвалид анай-атайёс. Кылем арын  186 егит дышетӥсьёс 1-тӥ арзэ ужамзы понна быдэн 40 сюрс манетэн басьтӥзы ни. 2-тӥ араз таӵеослы быдэн 60 сюрс, 3-тӥ араз быдэн 80 сюрс манетэн чакламын.- Кун Кенешысь котькудӥз ялан ужась комиссия ас удысъёсызъя законъёс бордын ужаз, - пусйиз В. Невоструев. - Оглом 104 законъёс юнматэмын, со пӧлысь 29-эз чылкак выль луо.Нош кызьы соос быдэсъясько - депутатъёс чаклало, интыосы потаса но. Кылем арын Кун Кенешлэн нуналъёсыз ортчизы Глазовын но Дэриын. Та уж азинтӥськоз туэ но. Со сяна, туэысен Кун Кенешын муниципал кылдытэтлэсь нуналзэ ортчытъян сярысь кенешемын. Депутатъёсмылэн калык пӧлы потэмзылы синмасько мукет улосъёс но, кылсярысь, Киров улосын та амалэз пыӵатоно кариськизы ни. Уртче, ог-огмылэсь дышетскыса ужан сярысь огкылъёс Кун Кенеш кылем арын гожтӥз на Нижний Новгородысь Думаен, Москва городысь Думаен.- Элькунмы понна туж пайдаё ортчизы Удмуртилэн Москваын нуналъёсыз,  - пусйиз Кун Кенешлэн Тӧроез. - Оскисько, отын верам ӵектонъёсмы пӧлысь тросэз улонэ пыӵалозы. Кылсярысь, элькунысьтымы ог 65 процентэз люкам вытъёсмы туннэ Москвае кошко, таӵе улосъёс ог 10 гинэ кылемын на. Таин сэрен бюджетамы коньдон уг кыльы ни улосэз азинтонлы. Малпасько, Россия азьланьын тае лыдэ басьтоз но асьме кадь улосъёсты азинтыны юрттӥськоз.Нош туннэ депутатъёс ужано луо соин, мар вань. Озьы кылем арлы бюджет сярысь законэ соос 7 пол вошъянъёс пыртоно луизы, экономикаын югдурез лыдэ басьтыса. Туэ но сотэк уз луы. Шуо: шыръям сяна, коньдонэз поттыны но быгатоно. Дорамы тросгес кысконо инвестициосты, юрттоно пичи но шоро-куспо ужбергатонэн вырисьёслы. Озьы нимаз ужбергатӥсьёслы выт тыронэз капчиятыны юрттӥсь закон кутэмын вал. Солэн пайдаез кылем арын ик шӧдӥськиз: ас ужзэс усьтӥсьёс 8 процентлы йылӥзы - огъя Россиен ӵошатыса, со 2 поллы тросгес.Кун Кенешын ужало 3 партиослэн фракциоссы но 1 депутат огазеяськон. «Огъя Россилэн» ёзчиосыз тужгес трос: 88 депутат пӧлысь 69-эз. КПРФ-лэн фракцияз - 11, ЛДПР-лэн фракцияз - 6 депутат, 1-ез - «Справедливая Россилэн» огазеяськоназ. Ваньзы таос огкадь мыло-кыдо ужало законъёсты кылдытъян бордын. Кун Кенеш лыдэ басьтытэк уг кельты парламентэ сюрымтэ партиослэсь мылкыдъёссэс но - элькунамы соос 51.Пунэмаськытэк уг луыЭлькун бюджетысь расход люкетэз ог 5,8 миллиард манетлы йылэтэмын. Тамында коньдон 0,1 процентъем кредит чот вуоз Россилэн бюджетысьтыз.- Та коньдон ӧй вуысал, Удмуртилэн Тӧроез, Правительство Москваын ӧй ужасалзы, шаерамы югдурез отын ӧй валэктысалзы ке, - вераз Бюджетъя, вытъя но коньдон ужпумъёсъя ялан ужась комиссилэн кивалтӥсез Софья Широбокова. - Кылем арын куд-ог удысъёслы коньдон чакламлэсь ичигес висъяно луиз вал. Но табере соослы юрттыны луонлык кылдӥз.Кытчы но малы со коньдон кошкоз - тупен-тупен мадиз коньдон ужпумъёсъя министрлэн воштӥсез Фарид Асадуллин:-  Ог 77 миллион манет кошкоз љог юрттэт сётонъя машинаос басьтонлы, 49 миллион манет - Можгаысь Сюлэм но сэр висёнъёсъя центре тӥрлык басьтонлы, 29 миллион манет - учебникъёслы...5,8 миллиард манет пӧлысь бадӟым люкетсэ висъяно луоз бюджет удысын ужасьёслы уждун тыронлы. Оглюкетэз кошкоз на нылпи садъёсты выльдонлы, спортзалъёс лэсьтонлы, озьы ик гуртъёсын тужгес сюлмаськытӥсь ужъёсты - чагыр эстӥськон пыртонэз, ву кысконэз, улон интыос пуктонэз - быдэстонлы.Депутатъёс валало: туэ йылаз-пумаз вуттоно луоз на эшшо одӥг сюлмаськытӥсь ужпумез - лэсьтӥськисьёс азьын 2013-тӥ арысен люкаськись тыриськонъёсты пытсано. Соос ог 2 но ӝыны миллиард манет пала луэмын ни. Бюджетын  талы коньдон ӧвӧл. Уг вато: та понна коммерческой банкъёсысь кредит басьтоно луоз. Сотэк лэсьтӥськон удыс куашканы быгатоз. Соин ик депутатъёс огкылэ вуизы: вуоно сессилэн повесткаяз та ужпумез пуктоно, кылдэм югдурысь потон амалъёс утчано.Коррупциен нюръяськонДепутатъёс табере уз быгатэ коньдонзэс кунгож сьӧрысь банкъёсын возьыны, доходъёссы сярысь декларация дыраз дасяно луозы но мукет. Озьы калыкен быръемъёс асьсэлы пумит законъёс кутӥзы. Коррупциен нюръяськон вылысь 4 законъёсы воштонъёс пыртӥзы на.Депутатъёс пӧлысь ог ӝыныез - предприятиослэн но огазеяськонъёслэн кивалтӥсьёссы, табере соос депутат сямен кыл вераны уз быгатэ ас предприятиоссы понна.- Шуом, ужпум ӝутӥськоз оглом тазалыкез утён удыс пумысен, - валэктӥз Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов. - Эмъян учреждениен кивалтӥсь депутат таӵе учыръёсы куара сётонэ пыриськыны быгатоз. Нош вераськон мынӥз ке, кылсярысь, 1 номеро элькун больница сярысь, солэн валтӥсь врачез мылкыдзэ вераны уз быгаты ни.4-ез гинэ депутатъёс пумит луэмзэс веразы кунгож сьӧрысь счётъёсты быдтонлы но доходъёссы но расходъёссы сярысь дыраз декларация сётонлы. Угось табере калыкен быръемъёс  декларациоссэс одно ик 1-тӥ апрелёзь вуттыны кулэ. Та куронэз ӧз быдэстэ ке, мандатсэс ыштозы.- Вазен но таӵе курон вал ни,  - шуиз Энвиль Касимов. - Но сокем чурыт ӧй вал со, соин ик куд-ог депутатъёс документъёссэс апрель пумозь но, маёзь но лэсьтыны вырылӥзы.Кун Кенешлэн Тӧроез Владимир Невоструев коррупциен герӟаськем выльдӥськонъёсты туж умоен лыдъя. Депутатъёс, пе, асьсэос мед быръёзы: яке соос та куронъёсты быдэсъялозы, яке полномочиоссылэсь мед куштӥськозы.Элина Кумачёва  Теги: КунКенеш  